  Майя Бывальцева Удмуртилэн тӧроез Александр Соловьёв Россиысь премьер-министрен Дмитрий Медведевен Ижкарысь аэропортын ӝутскон-пуксён чурез выльдон сярысь вераськиз. «Милям вазиськонмылы Дмитрий Анатольевичлэн умой заключениез вал. Ужаломы», — вераз журналистъёслы улосвыллэн кивалтӥсез. Со пусйиз, али проектно-сметной ужкагазъёсты дасяны кулэ шуыса. Со ужъёсты 2017-тӥ арын кутскыны но 2018-тӥ арын йылпумъяны луонлык сётоз, Михаил Калашниковлэсь 100 аръем юбилейзэ пусъён аре аэропорт быдэс кужыменыз мед ужалоз ни. Дано конструкторлэн юбилеезлы али катӵектос дасяське, сое Россилэн азьмуртэз Владимир Путин юнматоз. Собере радъясь комитет кылдытозы, чакланъёсъя, соин кивалтоз кун кивалтэтлэн тӧроезлэн воштӥсез Дмитрий Рогозин. Нырысь-валысь чаклам программая, юбилеез пусъёнлы 21 миллиард манет висъяны быгатозы, но йылпумъян лыдпус воштӥськыны быгатоз на. Озьы ик элькунлэн тӧрез кунысь премьер-министр дорын коньдонэн ватсаса юрттэт сётон ужпумез ӝутӥз. Вераськон мынэ со улосвылъёс сярысь, кудъёсыз троссэ бичам вытъёссэс федерал центре келяло. «Мон Дмитрий Анатольевичлы верай, кыӵе табышъёс, мар кыле Росси Федерацилэн улосвылаз, верай, таяз арын элькунлы 2012–2013 аръёсы басьтэм кредитъёсты ворсан понна 9 миллиард манет шедьтыны кулэ. 9 миллиард. Со туж трос», — вераз Соловьёв. Со сяна, вераськон мынӥз Июль но Уром муниципал кылдытэтъёсысь федерал музъемъёсты элькунлэн асъетаз сётон ужпум сярысь. Соос улосвыллэн ӧвӧл бере, тулыс гырон-кизён улэ кутыны уг яра вал. Дмитрий Медведев элькунлэн кичӧлтонэзлы дурбасьтӥ, но музъемъёсты Удмуртилэн асъетаз ӝоггес сётон понна кулэ луись гожтэтъёсты кинюртӥз. Тегъёс: Политика Мерлык Ижкар ДмитрийМедведев Удмуртия АлександрСоловьёв  